西風起高原一首奉送應之太博東歸
作者：呂陶
朝代：宋

paragraphs: 西風起高原，萬象動秋色。
渺瀰潔寒流，慘淡升杲日。
嗈嗈雲端雁，所響知自擇。
豈獨順寒暑，行将避矰弋。
蕭蕭林間葉，早暮見疏密。
危梢怯摇撼，懔若遇彊敵。
騷人與志士，趨向在幽寂。
悲歌節物變，浩歎歳月失。
遠憂積不解，難以斗酒滌。
中夜撫鳴琴，餘聲寫沈鬱。
竊嘗窮天運，舒慘固其職。
胡爲世網中，情熊異休戚。
達觀殊不爾，曠懷居自適。
偉歟當世賢，明爽照今昔。
孤高松柏操，肯與霜雪易。
磊落鷹隼拳，何憚狐兔擊。
天涯共一笑，肝膽露纖悉。
相從恨不早，此别重嗟惜。
夷途快覽望，還馭忘涉歷。
悲哉宋玉賦，安可贈行客。